**OBRAZLOŽENJE POLUGODIŠNJEG IZVJEŠTAJA O IZVRŠENJU**

**PRORAČUNA OPĆINE KAROJBA**

**ZA RAZDOBLJE SIJEČANJ-LIPANJ 2025. GODINE**

1. **UVODNI DIO**

Odredbom članka 88. Zakonom o proračunu („ Narodne novine“ broj: 144/21.), te članka 54. Pravilnika o polugodišnjem i godišnjem izvještaju o izvršenju proračuna i financijskog plana („ Narodne novine“ broj: 85/23.) utvrđena je obveza Načelnika da podnose prijedlog polugodišnjeg izvještaja o izvršenju Proračuna za 2025. godinu predstavničkom tijelu na donošenje, najkasnije do 30. rujna tekuće proračunske godine.

Financiranje javnih rashoda Općine Karojba tijekom prve polovice 2025. godine izvršeno je na osnovi slijedećih financijsko planskih dokumenata:

* Proračuna Općine Karojba za 2025. godinu s projekcijama za 2026. i 2027. godinu i Odluke o izvršavanju Proračuna Općine Karojba za 2025. godinu usvojenih od strane Općinskog vijeća na sjednici održanoj dana 23.prosinca 2024. godine, a objavljenih u „Službenim novinama Grada Pazina“ broj: 69/24.

Slijedom odredbi Zakona o proračunu (članci 76.-80.) te Pravilnika o polugodišnjem i godišnjem izvještaju o izvršenju proračuna i financijskog plana, polugodišnji izvještaj o izvršenju proračuna sadrži opći i posebni dio, obrazloženje te posebne izvještaje.

1. *Opći dio izvještaja*:
	1. Sažetak Račun prihoda i rashoda i Račun financiranja
	2. Račun prihoda i rashoda,
	3. Račun financiranja.

A.Račun prihoda i rashoda iskazuje se u sljedećim tablicama:

- *Prihodi i rashodi prema ekonomskoj klasifikaciji*

*- Prihodi i rashodi prema izvorima financiranja*

*- Rashodi prema funkcijskoj klasifikaciji*

*Opći dio polugodišnjeg izvještaja o izvršenju proračuna JLPRS može sadržavati i preneseni višak ili preneseni manjak prihoda nad rashodima.*

1. *Posebni dio izvještaja*
	1. Izvještaj po organizacijskoj klasifikaciji,
	2. Izvještaj po programskoj klasifikaciji
2. *Obrazloženje općeg dijela izvještaja*
	1. Obrazloženje ostvarenja prihoda i primitaka, rashoda i izdataka
	2. Prikaz manjka odnosno viška proračuna
3. *Posebni izvještaji*

A.Izvještaj o korištenju proračunske zalihe

B.Izvještaj o zaduživanju na domaćem i stranom tržištu novca i kapitala

C. Izvještaj o danim jamstvima i plaćanjima po protestiranim jamstsvima

Slijedom naprijed navedenog, u nastavku se daju izvještaji i obrazloženja kako slijedi:

**OPĆI DIO PRORAČUNA – OBRAZLOŽENJE**

**3 A. Obrazloženje ostvarenih prihoda i primitaka te rashoda i izdataka prema ekonomskoj klasifikaciji**

Tablica 1. Pregled ostvarenih prihoda/primitaka i rashoda/izdataka Proračuna Općine Karojba za razdoblje od 01.01.-30.06.2025. godine u odnosu na planirane prihode/primitke i rashode/izdatke:



U prvom polugodištu 2025. ukupni prihodi ostvareni su u iznosu od 525.045,52 eura, što u odnosu na plan za 2025. godinu predstavlja izvršenje od 14,63%, a odnose se u cijelosti na prihode poslovanja. U odnosu na isto razdoblje 2024. godine ukupni prihodi bilježe povećanje od 15,60 %.

Ukupni rashodi ostvareni su u iznosu od 610.922,58 eura, što je 14,71 % izvršenja plana, a sastoje se od rashoda poslovanja ostvarenih u iznosu od 538.903,70 eura i rashoda za nabavu nefinancijske imovine ostvarenih u iznosu od 72.018,88 eura. Iz navedenog proizlazi razlika između ostvarenih ukupnih prihoda i rashoda, odnosno manjak prihoda u iznosu od 85.877,06 eura.

**PRIHODI I PRIMICI OSTVARENI U RAZDOBLJU OD 01.01.-30.06.2025. GODINE**

# Tablica 2. Pregled planiranih i ostvarenih prihoda/primitaka Proračuna Općine Karojba za razdoblje od 01.01.-30.06.2025.



Ukupni prihodi planirani za 2025. godinu su u iznosu od 3.588.064,31 eura, a ostvareni su u iznosu od 525.045,52 eura. Izvršenje plana iznosi 14,63 %.

**Prihodi poslovanja** ostvareni su u iznosu od 525.045,52 eura što u odnosu na plan predstavlja izvršenje od 14,67 %. U odnosu na isto razdoblje prethodne godine prihodi poslovanja bilježe povećanje od 15,97 %. Udio prihoda poslovanja u ukupnim prihodima ostvarenim u 2025. godini iznosi 100 %.

***Prihodi od poreza*** - u odnosu na ukupno ostvarene prihode, prihodi od poreza čine 70,32 %. Ostvareni su u iznosu od 369.264,01 eura, što je u odnosu na prošlogodišnje izvršenje povećanje od 32,68 %.

Prihodi od poreza na dohodak od nesamostalnog rada ostvareni su u iznosu od 400.169,19 eura.

Prihodi od poreza na dohodak od samostalnih djelatnosti ostvareni su u iznosu od 27.103,78 eura. Prihode od poreza na dohodak od imovine i imovinskih prava ostvareni su u iznosu od 12.646,82 eura.

Prihodi od poreza na dohodak od kapitala, koji su ostvareni u iznosu od 22.212,46 eura, a sastoje se od prihodi od poreza na dohodak na dividendi i udjela u dobiti, poreza po odbitku na dohodak od kamata, i poreza po odbitku na dohodak po osnovi primitaka na temelju udjela u dobiti članova uprave i zaposlenika, dodjelom i opcijskom kupnjom dionica trgovačkih društava.

Po godišnjim prijavama poreza na dohodak za 2025. godinu uplaćeno je 18.152,11 eura.

Povrat poreza na dohodak po godišnjim prijavama izvršen je u iznosu od 144.140,22 eura (30,22 % više nego prethodne godine u istom razdoblju).

***Prihodi od poreza na imovinu*** ostvareni su u iznosu od 31.315,78 eura. Prihode od poreza na imovinu čine stalni porezi na nepokretnu imovinu koji su ostvareni u iznosu od 7.447,66 eura (porez na kuće za odmor, porez na korištenje javnih površina, porez na nekretnine) te povremeni porezi na imovinu koji su ostvareni u iznosu od 23.868,12 eura (porez na promet nekretnina).

***Prihodi od poreza na robu i usluge***  su ostvareni u iznosu od 1.804,09 eura (porez na potrošnju alkoholnih i bezalkoholnih pića).

**Pomoći proračuni iz drugih proračuna** čine 11,07 % ukupnih prihoda. Ostvarene su u iznosu od 58.145,79 eura, a odnose se na sredstva fiskalnog izravnanja u iznosu od 54.339,54 eura i kapitalne pomoći iz državnog proračuna u iznosu od 3.806,25 eura za sufinanciranje radova na sanaciji opasnih mjesta u naselju Škropeti.

**Prihodi od imovine** čine 1,05 % ukupnih prihoda. Ostvareni su u iznosu od 5.529,60 eura što predstavlja izvršenje plana od 36,07 %, Prihodi od financijske imovine odnose se na ostvarene prihode od kamata (obročna otplata komunalnog doprinosa) u iznosu od 56,68 eura, na prihode od nefinancijske imovine u iznosu od 5.425,41 eura po osnovi zakupa imovine (stara škola Motovunski Novaki, dom Škropeti , sportska dvorana, prostorije bivšeg dječjeg vrtića), te na ostale prihode od nefinancijske imovine u iznosu od 47,51 eura (naknada za zadržavanje nezakonito izgrađenih zgrada).

**Prihodi od upravnih i administrativnih pristojbi, pristojbi po posebnim propisima i prihodi od naknada** čine 14,09 % ukupnih prihoda. Ostvareni su u iznosu od 74.015,02 eura, što predstavlja izvršenje plana od 38,29 %. Prihod od upravnih i administrativnih pristojbi ostvaren je u iznosu od 1.136,78 eura (turistička pristojba).

Prihodi po posebnim propisima ostvareni su u iznosu od 90,73 eura (vodni doprinos).

Prihodi od komunalnog doprinosa i naknada ostvareni su u iznosu od 72,137,51 eura. Od komunalnog doprinosa ostvaren je prihod od 41.920,91 eura, a prihodi od komunalne naknade ostvareni su u iznosu od 30.216,60 eura.

Prihodi od grobne naknade ostvareni su u iznosu od 650,00 eura.

**Prihodi od kazni, upravnih mjera i ostalih prihoda** ostvareni su u iznosu od 18.091,10 eura. Udio predmetnih prihoda u ukupnim prihodima iznosi 3,44 %, a odnose se na refundaciju režijskih troškova za imovinu u zakupu, sufinanciranje opreme za video nadzor u područnoj školi, povrat više uplaćenih sredstava za dječje odmaralište Špadići temeljem zaključka Grada Pazina te ostalih prihoda po osnovi zaključenih ugovora o sufinanciranju dokumenata prostornog planiranja.

**Prihodi od prodaje nefinancijske imovine** u izvještajnom razdoblju nisu ostvareni.

**Primici od financijske imovine i zaduživanja** u razdoblju od 01.01.-30.06.2025. godine nisu ostvareni.

# **RASHODI I IZDACI U RAZDOBLJU OD 01.01.-30.06.2025. GODINE**

Tablica 3. Pregled planiranih i ostvarenih rashoda i izdataka Proračuna Općine Karojba u razdoblju od 01.01.-30.06.2025. godine



**Rashodi poslovanja** ostvareni su u iznosu od 538.903,70 eura, što predstavlja izvršenje

plana od 48,97 %. U odnosu na isto razdoblje 2024. godine, rashodi poslovanja bilježe povećanje od 64,36 %. Udio ostvarenih rashoda poslovanja u ukupnim rashodima iznosi 87,88 %, a čine ih:

**Rashodi za zaposlene** čine 14,09 % ukupnih rashoda, a ostvareni su u iznosu od 86.102,09 eura, što je za 101,90 % više u odnosu na 2024. godinu. Najveći udio u rashodima za zaposlene imaju plaće dužnosnika i službenika, za koje je utrošeno 69.516,82 eura, za ostale rashode za zaposlene (uskrsnica, regres za godišnji odmor, paušalna naknada za prehranu) utrošeno je 5.115,00 eura, a za rashode za doprinose na plaće 11.470,27 eura.

**Materijalni rashodi** čine 27,18 % ukupnih rashoda. Ostvareni su u iznosu od 166.066,29 eura, te izvršenje u odnosu na plan iznosi 43,02 %.

**Naknade troškova zaposlenima** iznosile su 7.329,73 eura. Unutar naknada troškova zaposlenima na rashode za službena putovanja utrošeno je 2.210,23 eura, za loko vožnju iznos od 510,50 eura, te iznos od 3.941,50 eura odnosi se na naknade za prijevoz na posao i s posla. Za stručno usavršavanje zaposlenika utrošeno je 667,50 eura.

**Rashodi za materijal i energiju** ostvareni su u iznosu od 15.223,69 eura, od čega je za uredski materijal i ostale materijalne rashode (uredski materijal, literatura, materijal i sredstva za čišćenje i održavanje i ostali materijal) utrošeno je 5.671,95 eura, za materijal i sirovine utrošeno je 694,40 eura (namirnice), za energiju utrošeno je 4.739,71 eura, za materijal i dijelove za tekuće i investicijsko održavanje utrošeno je 134,50 eura, za sitni inventar utrošeno je 3.983,13 eura.

**Rashodi za usluge** ostvareni su u iznosu od 121.413,11 eura. Za usluge telefona, pošte i prijevoza je utrošeno je 3.276,02 eura, a za usluge tekućeg i investicijskog održavanja utrošeno je 37.407,48 eura. Od navedenog iznosa dio od 12.744,50 eura odnosi se na održavanje asfaltnih i makadamskih nerazvrstanih cesta, dio od 3.312,50 eura odnosi se na održavanje javnih površina, dio od 1.296,01 eura odnosi se na održavanje mjesnih groblja, dio od 19.452,81 eura odnosi se na uređenje autobusnih stajališta, dio od 428,16 eura na tekuće održavanje upravne zgrade i ostalih zgrada u vlasništvu općine , dio od 173,50 eura na tekuće održavanje opreme. Za usluge promidžbe i informiranje utrošeno je 3.222,35 eura, dok je za komunalne usluge utrošeno 4.086,25 eura. Za usluge zakupnina i najamnina utrošeno je 527,38 eura. Za zdravstvene i veterinarske usluge utrošeno je 4.431,01 eura, a za intelektualne i osobne usluge 58.622,19 eura. Od navedenog iznosa dio od 6.396,67 eura odnosi se na ugovore o djelu, 3.150,00 eura na usluge odvjetnika i pravnog savjetovanja, 91,48 eura za javnobilježničke nagrade, 8.505,00 eura na financijsko-računovodstvene usluge, 8.900,91 eura na sređivanje i obradu arhivskog gradiva, 11.228,13 eura na izradu planova, strategija, troškovnika i idejnih projekata, 875,00 eura za usluge iz područja civilne zaštite, 12.600,00 eura za geodetsko-katastarske usluge te 6.875,00 eura za usluge u djelatnosti javne odvodnje. Za računalne usluge utrošeno je 4.069,37 eura , dok je za ostale usluge utrošeno 5.771,06 eura (Porezna uprava, tehnička zaštita objekta dječjeg vrtića).

**Ostali nespomenuti rashodi** **poslovanja** ostvareni su u iznosu od 22.099,76 eura. Odnose se na naknade za rad predstavničkih i izvršnih tijela (1.135,71 eura), naknade za rad članovima izbornih povjerenstava (8.784,08 eura), naknade za rad članovima biračkih odbora (7.660,62 eura), putni troškovi za lokalne izbore (1.646,02 eura), rashode za reprezentaciju (789,05 eura), sudske i ostale pristojbe i naknade (755,82 eura) i ostali nespomenuti rashodi poslovanja (1.328,46 eura),

**Financijski rashodi** ostvareni su u iznosu od 1.860,86 eura. Unutar skupine financijskih rashoda ubrajamo izdatke za kamate po odobrenim dugoročnim kreditima (888,37 eura), izdatke za bankarske usluge i usluge platnog prometa (824,50 eura) te zatezne kamate (3,28 eura).

**Rashodi za subvencije** ostvareni su u iznosu od 1.075,08 eura (Razvojna agencija Srce Istre).

**Pomoći dane u inozemstvo i unutar općeg proračuna** čine 23,14 % ukupnih rashoda , a ostvarene su u iznosu 141.410,91 eura .

Navedene se pomoći odnose na pomoći unutar općeg proračuna u iznosu od 11.764,45 eura (Općina Tinjan 11.764,45 eura).

Pomoći proračunskim korisnicima drugih proračuna u iznosu od 129.646,46 eura (Dječji vrtić Olga Ban Pazin – 84.162,38 eura, Gradska knjižnica Pazin – 2.666,42 eura, Osnovna škola Vladimira Nazora Pazin – 8.467,55 eura, Javna vatrogasna postrojba Pazin – 31.975,69 eura, Nastavni zavod za hitnu medicinu Istarske županije – 2.005,00 eura, Specijalna bolnica dr. Martin Horvat – 369,42 eura).

**Rashodi za naknade građanima i kućanstvima** ostvareni su u iznosu od 20.462,44 eura. Predmetni se rashodi u dijelu od 9.969,74 eura odnose na naknade isplaćene u novcu, a u dijelu od 10.492,70 eura na naknade u naravi. Naknade u novcu se odnose jednokratne pomoći socijalno ugroženom stanovništvu (550,00 eura), studentske stipendije (6.600,00 eura), naknade za novorođenčad (1.800,00 eura), naknade za pokriće troškova stanovanja (737,28 eura i za djelatnost Centra za mentalno zdravlje Vijal (282,46 eura). Naknade isplaćene u naravi odnose se na sufinanciranje troškova prehrane u područnoj školi (2.845,49 eura), naknade za troškove vrtića (5.660,25 eura) te sufinanciranje smještaja djece u vanjskim vrtićima (1.986,96 eura).

**Ostali rashodi** čine 19,98 % ukupnih rashoda, a ostvareni su u iznosu od 122.070,74 eura, što u odnosu na plan predstavlja izvršenje od 81,60 %. Rashodi se odnose na rashode za tekuće donacije u novcu u iznosu od 21.154,74 eura (političkim strankama i nezavisnim vijećnicima 348,39 eura, udrugama (5.000,00 eura), Lokalna akcijska grupa Središnje Istre (2.017,00 eura), Turistička zajednica središnje Istre (1.999,98 eura), Područna vatrogasna zajednica (11.000,00 eura), Vatrogasna zajednica Istarske županije (258,37 eura), Gradsko društvo Crvenog križa (231,00 eura), i ostale donacije i pomoći (300,00 eura), te kapitalne pomoći dane su u iznosu od 100.916,00 eura (Usluga odvodnja d.o.o.)

**Rashodi za nabavu nefinancijske imovine** čine 11,78 % ukupnih rashoda, a ostvareni su u iznosu od 72.018,88 eura (izvršenje:2,36 %), a odnose se na:.

**Rashodi za nabavu neproizvedene imovine** iznosili su 1.200,00 eura, a u potpunosti se odnose na kupnju zemljišta.

**Rashodi za nabavu proizvedene dugotrajne imovine** ostvareni su u iznosu od 62.193,88 eura. Isti se odnose na rashode za rekonstrukciju NC Karojba-groblje (23.518,75 eura), pripremne radove za javnu rasvjetu (5.156,62 eura), opremanje II kata upravne zgrade uredskom opremom (3.240,00 eura) i namještajem (20.341,01 eura), uređaj za mjerenje brzine i dodatna oprema u Škropeti (5.437,50 eura) te izrada projektne dokumentacije za dogradnju dječjeg vrtića (4.500,00 eura).

**Rashodi za dodatna ulaganja** ostvareni su u iznosu od 8.625,00 eura i odnose se na sanaciju kamenog zida na groblju u Karojbi.

**Izdaci za financijsku imovinu i otplate zajmova** u prvoj polovici 2025. godine iznosili su 16.693,57 eura, a odnose se na:

1. Izdaci za dionice i udjele u glavnici u iznosu od 387,38 eura.
2. Izdaci za otplatu glavnice primljenih kredita i zajmova u iznosu od 16.306,19 eura.

**POSEBNI IZVJEŠTAJI**

## 4. A. IZVJEŠTAJ O KORIŠTENJU PRORAČUNSKE ZALIHE

 Sukladno članku 65. Zakona o proračunu („ Narodne novine“ broj: 144/21.) sredstva proračunske zalihe koriste se za nepredviđene namjene, za koje u proračunu nisu osigurana sredstva ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti. Sredstva proračunske zalihe mogu iznositi najviše 0,50 % planiranih proračunskih prihoda bez primitaka, a visina sredstava proračunske zalihe utvrđuje se odlukom o izvršenju proračuna. Sukladno Zakonu određeno je da se proračunska zaliha u Proračunu Općine Karojba za 2025. godinu osigurava u iznosu od 2.500,00 eura i da o njenom korištenju odlučuje načelnik. Tijekom izvještajnog razdoblja ukupno je utrošeno 300,00 eura.

Tablica 1. Isplata proračunske zalihe od 01.01.2025.-30.06.2025.

|  |  |  |  |
| --- | --- | --- | --- |
| **KORISNIK** | **OPIS** | **Dokument** | **Iznos** |
| Gimnazija i strukovna škola Jurja Dobrile Pazin | Sufinanciranje troškova održavanja maturalne zabave. | Izvod 40 – 13.02.2025. | 200,00 |
| Općina Lanišće | Pomoć za održavanje 16. Smotre tradicijske vokalne baštine Hrvatske "Zarozgajmo na Ćićariji". | Izvod 79 – 01.04.2025. | 100,00 |

## 4.B. IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA

 Zaduživanje jedinica lokalne i područne (regionalne) samouprave regulirano je Zakonom o proračunu („Narodne novine“ broj: 144/21.). i Pravilnikom o postupku zaduživanja te davanju jamstava i suglasnosti jedinica lokalne i područne (regionalne) samouprave („Narodne novine“ broj: 67/22.).

 Temeljem Odluke Vlade Republike Hrvatske o davanju suglasnosti za zaduženje, Općina Karojba je 2014. godine zaključila s OTP bankom ugovor o dugoročnom kreditu i zadužila se za iznos od 1.700.261,61 kn odnosno 225.663,50 eura. Kredit je namijenjen za izgradnju dječjeg vrtića. Otplata kredita je u tromjesečnim ratama uz 50% sufinanciranje Istarske županije. U prvoj polovici 2025. godine otplaćeno je ukupno 11.139,16 eura glavnice i 774,69 eura kamata. Zadnja rata dospijeva 31.12.2026. godine.

 Na osnovu Odluke Vlade Republike Hrvatske o davanju suglasnosti za zaduženje iz 2022. godine, Općina Karojba je 2023. godine zaključila Ugovor o kreditu sa Hrvatskom bankom za obnovu i razvitak za projekt energetske obnove javne rasvjete u iznosu od 98.173,28 eura. Rok korištenja kredita bio je do 31.12.2023. godine, a otplata kredita je u 38 jednakih uzastopnih tromjesečnih rata sa dospijećem prve rate 30.09.2024. godine. Redovna kamatna stopa je fiksna i iznosi 0,25% godišnje. U izvještajnom razdoblju otplaćeno je ukupno 5.167,03 eura glavnice i 113,68 eura kamata.

## 4.C. IZVJEŠTAJ O DANIM JAMSTVIMA I PLAĆANJA PO PROTESTIRANIM JAMSTVIMA

U izvještajnom razdoblju za 2025. godinu Općina Karojba **nije davala jamstva** trgovačkim društvima i ustanovama u suvlasništvu niti je imala plaćanja po protestiranim jamstvima.